KOMISSION ASETUS (ETY) N:o 1968/90,
annettu 10 päivänä heinäkuuta 1990,
vientituen alimman määrän soveltamisesta tiettyihin raakatupakka-alan tuotteisiin
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna asetuksella (ETY) N:o 1329/90(2), ja erityisesti sen 9 artiklan 5 kohdan,
ottaa huomioon raakatupakka-alan vientitukien myöntämistä koskevista yleisistä säännöistä ja niiden määrän vahvistamisperusteista 15 päivänä helmikuuta 1971 annetun neuvoston asetuksen (ETY) N:o 326/71(3), sellaisena kuin se on muutettuna asetuksella (ETY) N:o 1977/87(4), ja erityisesti sen 5 artiklan 2 kohdan,
sekä katsoo, että
Saksan demokraattisessa tasavallassa nykyisin vallitsevien olosuhteiden ja niiden vaikutusten markkinatilanteeseen huomioon ottamiseksi on tähän maahan vietävälle tupakalle päätetty olla vahvistamatta vientitukea; tätä tuen vahvistamatta jättämistä ei tulisi ottaa huomioon myönnettävän tuen alinta määrää määritettäessä, ja
tässä asetuksessa säädetyt toimenpiteet ovat raakatupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Saksan demokraattiseen tasavaltaan vietävän raakatupakan vientituen vahvistamatta jättämistä ei saa ottaa huomioon:
- määritettäessä komission asetuksen (ETY) N:o 3665/87(5) 20 artiklan mukaista tuen alinta määrää,
- sovellettaessa neuvoston asetuksen (ETY) N:o 565/80(6) 4 artiklan 7 kohtaa ja 5 artiklan 3 kohtaa.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 2 päivästä heinäkuuta 1990.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä heinäkuuta 1990.